b"\n_START_ARTICLE_\nPainajainen ennen joulua\n_START_SECTION_\nJuoni\n_START_PARAGRAPH_\nHalloween-kaupunki on unimaailma, jota asuttavat ep\xc3\xa4muodostuneet hirvi\xc3\xb6t, kummitukset, ghoulit, maahiset, vampyyrit, ihmissudet ja noidat. \xe2\x80\x9dKurpitsakuningas\xe2\x80\x9d Jack Skellington (puhe Chris Sarandon, laulu Danny Elfman) on joka vuosi johtanut Halloween-kaupungin asukkaat viett\xc3\xa4m\xc3\xa4\xc3\xa4n hirmuista halloweenia, mutta nyt h\xc3\xa4n on kyll\xc3\xa4stynyt jo vuosia jatkuneisiin samoihin rutiineihin. Jack l\xc3\xa4htee vaeltelemaan yhdess\xc3\xa4 kummituskoiransa Zeron kanssa kaupungin ulkopuolella sijaitsevaan mets\xc3\xa4\xc3\xa4n ja avaa vahingossa portaalin joulumaailmaan. Jack vaikuttuu joulun tyylist\xc3\xa4 ja tunnelmasta, joten h\xc3\xa4n esittelee l\xc3\xb6yt\xc3\xb6ns\xc3\xa4 sek\xc3\xa4 (melko rajallisen) ymm\xc3\xa4rryksens\xc3\xa4 juhlasta ja sen merkityksest\xc3\xa4 my\xc3\xb6s oman kaupunkinsa asukkaille. Kaupungin asukkaat eiv\xc3\xa4t kuitenkaan oikein k\xc3\xa4sit\xc3\xa4 Jackin ajatuksia, vaan luulevat jouluperinteiden olevan perimm\xc3\xa4lt\xc3\xa4\xc3\xa4n samankaltaisia kuin halloweeninkin. Jack p\xc3\xa4\xc3\xa4tt\xc3\xa4\xc3\xa4 vastahakoisesti antaa asukkaiden pit\xc3\xa4\xc3\xa4 omat k\xc3\xa4sityksens\xc3\xa4. Sitten h\xc3\xa4n julistaa, ett\xc3\xa4 he aikovat omia joulun itselleen._NEWLINE_Jackin pakkomielle joulusta johtaa lopulta siihen, ett\xc3\xa4 h\xc3\xa4n anastaa itselleen joulupukin roolin. Kaupungin jokaiselle asukkaalle annetaan teht\xc3\xa4v\xc3\xa4 samalla, kun kaupungin hullun tiedemiehen (William Hickney) luoma r\xc3\xa4synukke Sally (Catherine O\xe2\x80\x99Hara) alkaa tuntea romanttista vetoa Jackiin. Ollessaan yksin Sally saa kuitenkin enteen, jonka mukaan Jackin joulu p\xc3\xa4\xc3\xa4ttyy katastrofiin. Jack m\xc3\xa4\xc3\xa4r\xc3\xa4\xc3\xa4 kolme ilkikurista lasta, Lockin, Shockin ja Barrelin (Paul Reubens, Catherine O'Hara ja Danny Elfman), sieppaamaan joulupukin (Ed Ivory) ja tuomaan t\xc3\xa4m\xc3\xa4n Halloween-kaupunkiin. Kolmikko p\xc3\xa4\xc3\xa4tt\xc3\xa4\xc3\xa4 kuitenkin vied\xc3\xa4 joulupukin huvin vuoksi Oogieboogielle (Ken Page), joka on uhkapeliriippuvainen m\xc3\xb6rk\xc3\xb6. Oogie p\xc3\xa4\xc3\xa4tt\xc3\xa4\xc3\xa4 pelata er\xc3\xa4n rulettia panoksenaan joulupukin henki._NEWLINE_Jouluaatto koittaa, ja Sally yritt\xc3\xa4\xc3\xa4 pys\xc3\xa4ytt\xc3\xa4\xc3\xa4 Jackin nostattamalla kaupungin ylle usvan. Siit\xc3\xa4 huolimatta Jack onnistuu kuitenkin nousemaan taivaalle luurankoporojen vet\xc3\xa4m\xc3\xa4ll\xc3\xa4, arkun kaltaisella reell\xc3\xa4 oppaanaan aavekoiransa Zeron loistava nen\xc3\xa4. Jack alkaa vied\xc3\xa4 lahjoja lapsille kaikkialle maailmassa, mutta lahjat (kutistettuja p\xc3\xa4it\xc3\xa4, joulukuusia sy\xc3\xb6vi\xc3\xa4 k\xc3\xa4\xc3\xa4rmeit\xc3\xa4 jne.) vain kauhistuttavat saajiaan. Jackin uskotaan olevan huijari, joka yritt\xc3\xa4\xc3\xa4 naamioitua joulupukiksi, joten armeija h\xc3\xa4lytet\xc3\xa4\xc3\xa4n paikalle. Armeija l\xc3\xb6yt\xc3\xa4\xc3\xa4 Jackin taivaalta valonheittimien avulla ja yritt\xc3\xa4\xc3\xa4 ampua huijarin alas. Reki saa osuman ja putoaa maahan. Halloween-kaupungin asukkaat uskovat Jackin saaneen surmansa, mutta t\xc3\xa4m\xc3\xa4 onnistuu laskeutumaan turvallisesti hautausmaalle. Aluksi ep\xc3\xa4onnistuminen masentaa Jackia, mutta h\xc3\xa4n saa pian entisen itseluottamuksensa takaisin keksiess\xc3\xa4\xc3\xa4n tempauksensa my\xc3\xb6t\xc3\xa4 uusia ideoita seuraavaa halloweenia varten. H\xc3\xa4n sy\xc3\xb6ksyy nopeasti takaisin Halloween-kaupunkiin._NEWLINE_Sill\xc3\xa4 v\xc3\xa4lin Sally yritt\xc3\xa4\xc3\xa4 vapauttaa joulupukin Oogien kynsist\xc3\xa4 mutta ep\xc3\xa4onnistuu ja j\xc3\xa4\xc3\xa4 itsekin Oogien vangiksi. Jack livahtaa Oogien pes\xc3\xa4\xc3\xa4n ja onnistuu v\xc3\xa4ltt\xc3\xa4m\xc3\xa4\xc3\xa4n m\xc3\xb6r\xc3\xb6n lukuisat ansat. Kun Oogie yritt\xc3\xa4\xc3\xa4 paeta, Jack tarttuu t\xc3\xa4m\xc3\xa4n ommellusta kehosta riippuvaan langanp\xc3\xa4tk\xc3\xa4\xc3\xa4n ja repii m\xc3\xb6r\xc3\xb6n auki paljastaen t\xc3\xa4m\xc3\xa4n nahan alla olevat \xc3\xb6t\xc3\xb6k\xc3\xa4t. Oogien kuoltua joulupukki moittii Jackia joulun varastamisesta ja l\xc3\xa4htee sitten jakamaan maailman lapsille n\xc3\xa4iden oikeita lahjoja. H\xc3\xa4n luo Halloween-kaupungin ylle kuitenkin lumisateen osoittaakseen, ettei h\xc3\xa4nen ja Jackin v\xc3\xa4lille ole j\xc3\xa4\xc3\xa4nyt kaunoja. Ensi alkuun lumi h\xc3\xa4mment\xc3\xa4\xc3\xa4 kaupunkilaisia, mutta eip\xc3\xa4 aikaakaan, kun he jo alkavat ilakoida pitkin kaupunkia kasautuvissa kinoksissa. Jack seuraa Sallya hautausmaalle n\xc3\xa4hty\xc3\xa4\xc3\xa4n, ett\xc3\xa4 tohtori on luonut itselleen uuden palvelijan. Jack paljastaa Sallylle, ett\xc3\xa4 t\xc3\xa4m\xc3\xa4n tunteet saavat vastakaikua. Elokuvan p\xc3\xa4\xc3\xa4tteeksi Jack ja Sally suutelevat toisiaan hautausmaan kiharan kukkulan laella Zeron katsellessa heit\xc3\xa4 kauempaa."